ДэIэпыкъуныгъэр къахуэгъэсэбэпакъым
«Спартак-Налшык» (Налшык) — «Чайка» (Песчанокопское) — 0:0. Налшык. «Спартак» стадион. Накъыгъэм и 4-м. ЦIыхуи 100 еплъащ.
Гъуащхьэтет Щоджэн Борис «Спартак-Налшыкыр» аргуэру кърегъэл.
Судьяхэр: Васильченкэ (Мейкъуапэ), Тибилов (Ардон), Къуэшыкъуэ (Белореченск).
«Спартак-Налшык»: Щоджэн, Лелюкаев, Ольмезов, КIэдыкIуей, Тебэрды, Салахетдинов (Шаваев, 61), Хьэшыр, Михайлов (Iэпщацэ, 72), Мэшыкъуэ (Гуэнгъэпщ, 81), Ашу (Апажэ, 90), Машэжь (Iэщын, 90).
«Чайка»: Арапов, Дубовой, Демченкэ, Столяренкэ, Семейкин, Гурциев (Хохлачёв, 46), Магомедов (Гиоргобиани, 57), Шаров, Яковлев (Обозный, 77), Крамаренкэ (Ситников, 73), Подбельцев.
Дагъуэ къыхуащIащ: Салахетдиновым, Яковлевым, Дубовой, Машэжьым, Ашум.
Урысей Федерацэм футболымкIэ и етIуанэ дивизионым и «Ипщэ» гупым щекIуэкI зэхьэзэхуэм пашэныгъэр къыщыхьынымкIэ мыхьэнэшхуэ иIащ щэбэт кIуам Налшыкрэ Ставрополрэ щызэхэта зэIущIэхэм. Абыхэм щеблэгъат зэпеуэм зэрыщIидзэрэ зы-ми къыхимыгъэщIэфауэ бжьыпэм щызэдэбакъуэ Песчанокопскэм и «Чайка»-мрэ Краснодар и «Урожай»-мрэ. Къэбэрдей-Балъкъэрым и къалащхьэм щызэхэта зэIущIэм сыхьэт ныкъуэкIэ нэхъ пасэу щIидзащ икIи ар зэрекIуэкIым теухуауэ Ставрополи Iуэхур щаубзыхуну Iэмал щыIэт.
Махуэ псом увыIэгъуэ имыIэу къешх уэшхым «Спартак» стадионым и джэгупIэ губгъуэр хуабжьу хьэлъэ ищIат икIи футболистхэр къызэрымыкIуэу гугъу иригъэхьащ. Апхуэдэхэм и деж бэшэчагъыр Iэзагъым япэ йощ икIи абы и лъэныкъуэкIэ командэхэр зыр адрейм къыпикIуэтакъым. «Спартак-Налшыкым» и дежкIэ мы зэIущIэм мыхьэнэ лъэпкъ имыIэми, япэ къекIуэкIыгъуэм Песчанокопскэм щыIэу 0:5-уэ къызэрыхагъэщIар ягъэгъуну хуейтэкъым. «Чайка»-рати, абы зы очкои игъэкIуэд хъунутэкъым, пашэныгъэр зыIэщIигъэкIыну хуэмеймэ.
Джэгум и япэ Iыхьэм командэхэр зэхуэфэщэну зэпэщIэтащ. Лъэныкъуэхэм Iэмал гъуэзэджэ зырыз яIащ бжыгъэр къызэIуахын папщIэ. АрщхьэкIэ, япэщIыкIэ хьэщIэхэм я гъуащхьауэ нэхъ Iэзэ дыдэ Подбельский Александр зэуа топыр «Спартак-Налшыкым» и гъуэм и пкъом техуащ. КъыкIэлъыкIуэу Мэшыкъуэ Ислъам къыхэжаныкIыфакъым. МетритI-щыкIэ фIэкIа пэмыжыжьэу ар зэуа топыр гъуэм зэрыхуэмызар фIэщщIыгъуейщ.
Загъэпсэхуу къихьэжа иужькIэ хьэщIэхэм нэхъри зыкъызэкъуахащ. Ахэр хуейтэкъым Налшык очкоитI щагъэкIуэду пашэныгъэр зыIэщIагъэкIыну. «Чайка»-м и ебгъэрыкIуэныгъэхэр кIуэ пэтми нэхъ гуащIэ хъурт икIи, ди гъуащхьэтет Щоджэн Борис и Iэзагъ лъагэр мыхъуатэмэ, налшыкдэсхэр бжыгъэшхуэкIэ къызэрыхагъэщIэнум шэч хэлътэкъым. Абы «Спартак-Налшыкыр» бгъуэнейрэ (!) къригъэлащ икIи щытхъу ин къилэжьащ. Аращ, дауи, зи фIыгъэр бжыгъэр къызэIуамыхауэ джэгур зэриухар.
ОчкоитI зыфIэкIуэда хьэщIэхэр я щхьэр щIэгуауэ джэгупIэ губгъуэм икIыжырт. Иджы абыхэм я хьэрхуэрэгъу нэхъыщхьэ «Урожай»-м Iэмал гъуэзэджэ иIэт бжьыпэр иубыдыну. Ставрополь щекIуэкI зэIущIэр сыхьэт ныкъуэ иIэжт икIи абыи лъэныкъуэхэр зэкIэ щызэрытегъакIуэртэкъым. «Чайка»-р Налшык щыIэу зэрытемыкIуэфам теухуауэ, дауи, краснодардэсхэм хъыбар яIэрыхьащ. АрщхьэкIэ «Спартак-Налшыкым» и дэIэпыкъуныгъэр абыхэм къагъэсэбэпыфакъым. Уеблэмэ, текIуэныгъэр зыIэрагъэхьэну зэрыкомандэу ипэкIэ кIуатэри, кIэух дакъикъэхэм топ къыхудагъэкIащ икIи 1:2-уэ «Динамо-Ставрополь»-м къыхигъэщIащ. Абы иужькIэ «Чайка»-м и закъуэу бжьыпэр иубыдащ. Къэнэжа джэгугъуиплIым хэт и насып нэхъ къикIынуми къагъэлъэгъуэнщ.
Иджы щыгъуазэ фыхуэтщIынщ Урысей Федерацэм футболымкIэ и етIуанэ дивизионым и «Ипщэ» гупым иужьу щызэхэта зэIущIэхэм къарикIуа бжыгъэхэм: «Волгарь» (Астрахань) — «Дружба» (Мейкъуапэ) — 2:0,«Краснодар-3» (Краснодар) – «Мэшыкъуэ-КМВ» (Псыхуабэ) — 0:1, «Черноморец» (Новороссийск) — «Биолог-Новокубанск» (Прогресс) — 2:0, «Ангушт» (Нэзрэн) — СКА (Дон Iус Ростов) — 0:1, «Динамо-Ставрополь» (Ставрополь) — «Урожай» (Краснодар) — 2:1,«Академия» (Дон Iус Ростов) — «Легион Динамо» (Мэхъэчкъалэ) — 0:3.
Урысей Федерацэм футболымкIэ и етIуанэ дивизионым и «Ипщэ» гупым къыкIэлъыкIуэ джэгугъуэр накъыгъэм и 11-м ще- кIуэкIынущ. А махуэм «Спартак-Налшыкыр» Адыгейм и къалащхьэм щыIущIэнущ Мейкъуапэ и «Дружба»-м.
Жыласэ Заурбэч.
